b'\n_START_ARTICLE_\nNad Tatrou sa bl\xc3\xbdska\n_START_PARAGRAPH_\nNad Tatrou sa bl\xc3\xbdska (Nad Tatrami se bliska) je dr\xc5\xbeavna himna Slova\xc5\xa1ke. Pesem je nastala leta 1844, ko so se bratislavski \xc5\xa1tudentje odpravili v Levo\xc4\x8do na protestno zborovanje v podporo \xc4\xbdudov\xc3\xadtu \xc5\xa0t\xc3\xbaru (slova\xc5\xa1ki pesnik, jezikoslovec in duhovni vodja slova\xc5\xa1kega narodnega prebujenja), ki so ga Mad\xc5\xbeari zaprli. Avtor besedila je Janko Mat\xc3\xba\xc5\xa1ka, melodijo pa so prevzeli od ljudske pesmi Kopala studienku (Kopala je vodnjak). Pesem se je prijela med gibanjem slova\xc5\xa1kih prostovoljcev v letih 1848 in 1849, prvi\xc4\x8d so jo natisnili leta 1851 pod naslovom Dobrovo\xc4\xben\xc3\xadcka (Pesem prostovoljcev). Leta 1920 je postala del \xc4\x8de\xc5\xa1koslova\xc5\xa1ke himne (prvi del je predstavljala dana\xc5\xa1nja \xc4\x8de\xc5\xa1ka himna Kde domov m\xc5\xafj), dr\xc5\xbeavna himna pa je postala 1. januarja 1993, ko je \xc4\x8ce\xc5\xa1koslova\xc5\xa1ka razpadla na neodvisni dr\xc5\xbeavi \xc4\x8ce\xc5\xa1ko in Slova\xc5\xa1ko. Ob tej prilo\xc5\xbenosti so tretjo vrstico spremenili iz\xc2\xa0\xc2\xbbZastavme sa bratia\xc2\xab\xc2\xa0(ustavimo se, bratje) v\xc2\xa0\xc2\xbbZastavme ich bratia\xc2\xab\xc2\xa0(ustavimo jih, bratje).'